Reverendissimis in Christo prioribus ac dominis, dominis priori majori vel claustrali ecclesie Cluniacensis, sacroque ejusdem loci conventui, frater Johannes Columbi, supprior prioratus beate Marie de Caritate ac ejusdem loci conventus, salutem et reverenciam cum omni honore. Vobis notum facimus quod nos, venerabiles viros, Henricum Barbat et Guillermum Trini, clericos procuratores nostros, constituimus et eciam ordinamus ad notificandum, denunciandum et eciam vobis intimendum, secundum modum et formam composicionis, convencionis et ordinacionis inter nos et reverendum in Christo priorem B. abbatem et sacrosanctum conventum Cluniacensem habite, et per sanctam sedem apostolicam ratificate, approbate ac eciam confirmate, vacacionem ecclesie Caritatis, nunc priore vacantis per mortem seu decessum reverendi in Christo prioris ac domini, domini G... de Norriaco, nuper ultimi prioris dicti loci; ratum et gratum habentes et habituri, quicquid per dictos procuratores nostros et eorum quemlibet insolidum super predicto negocio nobis notificatum, denunciatum fuerit seu eciam intimatum; et hec vobis et omnibus quorum interest vel intererit tenore presencium intimamus. In cujus rei testimonium sigilla nostra presentibus litteris duximus apponenda. Datum anno Domini millesimo quadringentesimo vicesimo primo, die decima octava mensis septembris.